Bederfbokse aan boervroue kring ál wyerDie VLV se versamelpunt vir bederfbokse. (Foto: Verskaf) Wat eers net ŉ paar bokse vol bederf aan boervroue in die droogtegeteisterde Karoo-omgewing moes wees, het vinnig uitgekring tot ŉ reuseskenkingsprojek waar bokse en bokse bederfgoedjies die afgelope drie weke vanuit alle oorde in Suid-Afrika gestroom het. Die Boks vir Boervrou Facebook-blad, wat tans met 245 000 ondersteuners spog is drie weke terug op die been gebring nadat Rynette Claassen ŉ “hartverskeurende brief” van ŉ Karoo-boervrou op WhatsApp ontvang het. “Maak jou oë toe. Dink jou in, jy is ŉ Karoo-boervrou. Jy staan in die kombuis en kyk uit oor die plaaswerf. Daar waar eens trekkers en werktuie gestaan het. Als is nou leeg. Als is verkoop. Soek ietsie groen, net ŉ kolletjie. Maar sien niks. Twee van die enorme ou bloekombome is dood. In die verte sien ek die rivierloop en die lande vir lusern, droog en vaal. Die rivier het vyf jaar laas geloop. Ek voel hoe die trane wil begin en kyk vinnig weg. “My oog vang die ketel, [ek is] so lus vir ŉ lekker sakkie cappuccino en om ŉ Rooi Rose op die bank te lees. Ai, hoekom het ek nie daai dae meer waardeer nie? Die Ricoffy-blik is amper leeg. Ek spaar dit vir my man. Stap na die kraan en skink ŉ glas water. Ná 25 jaar op die plaas is ek steeds nie gewoond aan hierdie brak boorgatwater nie,” lui die brief. Dit het Claassen, wat in Bloemfontein woon, genoop om die blad te begin. Die idee, sê sy, het ontstaan by die Wellingtonse Vrouelandbouvereniging (VLV) se Boks vir ŉ Boervrou Facebook-blad, met Juanita Loubser aan die stuur. Dié projek geniet ook die aandag van organisasies soos AfriForum en Solidariteit Helpende Hand. Terwyl talle Suid-Afrikaanse boere gebukkend gaan onder ŉ sewe jaar lange droogte, wat ook hul sakke begin ruk, word talle gesinne ook geraak. “Elke boks het ŉ boervrou se naam en ŉ briefie wat spesiaal aan die boervrou geskryf word. Ons visie was om uit te reik na die droogtegebiede en die VLV se 2020-tema is ‘belê in vroue’. Vroue is jou rots in die huis. Dinge is deurmekaar as daar nie ŉ vrou in die huis is nie en as jy in haar belê, kan daar moed in die huis kom,” sê Loubser aan Maroela Media. Sy vertel dat hulle juis die projek so kort voor Kersfees van stapel gestuur het omdat almal nou in die gees van die feestyd inkom. “Maar baie van die boervroue in die droogtegebiede is moedeloos en ons wil vir hulle ŉ boks vol hoop bring voor Kersfees, in hierdie moeilike tyd.” Die VLV self het al oor die 10 000 bokse wat hulle moet versprei. Daar is verskillende versendingspunte, een in Kimberley, een in die Vrystaat en een in die Boland. “Ek dink nie ons het besef dat ons land soveel kan gee nie; van hierdie bokse is groter as appelbokse en so swaar dat twee vroue dit moet dra. Dit is ongelooflik.” Loubser sê verder dat die projek weer gemeenskappe bymekaarbring. “Ons kry oproepe van mense wat in ŉ rigting reis en vra of daar enige boervroue is wat daar moet bokse ontvang. Hulle kuier sommer dan by die mense ook, wat hulle so geniet, en gee aan ons terugvoer. Ons kry ook dikwels goedere wat hier by ons afgelaai word, wat ons dan self in ŉ boks moet verpak. Ons hande is al swart van al die koerantpapier, maar dit is lekker om as boervroue bymekaar te kom, saam te werk en ŉ koppie koffie saam te drink. Ons werk ons harte uit.” ‘n Komieklike padteken in Strydenburg. (Foto: Amelia Jacobs/VLV) Sy vertel dat die VLV ook ŉ hartroerende WhatsApp-boodskap ontvang het. “Niemand gee om oor ons mense in die Boesmanland nie, want ons het nare stofpaaie, maar hier kom julle en reik uit na ons.” Die boervroue stuur ook foto’s aan die VLV wanneer hulle die pakkies ontvang. As elke boks by ŉ boervrou afgelewer is, begin die proses van voor af. Elke bederfboks is gevul met goedere wat die vroue, hul mans en kinders kan gebruik. Dit sluit onder meer in badkameritems, lekkergoed wat nie smelt of breek nie, niebederfbare kositems, tydskrifte, penne en potlode, pleisters, Panado’s, cappuccino-sakkies, soppoeier, blikkieskos, lipstiffie, ’n mooi serpie, vadoeke, sneesdoekies, haarrekkies en skeermessies. Mense kan self besluit wat hulle alles in die bokse plaas, solank dit nie breekbaar is of sal smelt nie. Claassen sê sy kan nie met sekerheid sê hoeveel bokse haar blad tot op datum ingesamel het nie, maar dat hulle na raming al amper 2 000 bokse ontvang het. “Dit bly net instroom. Dit raak massief.” Intussen het die logistieke onderneming Aramex in Bloemfontein ook skouer aan die wiel gesit en bied dit gratis vervoer en stoorplek vir die projek aan. “Deur hierdie ongelooflike daad het hulle verseker dat honderde boervroue in droogtegeteisterde gebiede ŉ boks sal ontvang wat deur skenkers van oor ons land verpak is. “Dit is maatskappye soos Aramex wat ons geloof in menswees herstel en ons wil hulle uit ons harte bedank vir hul bystand en hulp,” sê Claassen op die blad. Karien van Schalkwyk, die voorsitter van die Kaapland-VLV, sê die vereniging is dankbaar vir die skenkings wat hulle al ontvang het. Van Schalkwyk het self al 400 bokse in die droogtegeteisterde omgewing van Calvinia en Loeriesfontein gaan aflaai. “Die belangrikste is dat die bokse by die regte plekke uitkom.” Nog ŉ boervrou se brief is aan Claassen se Boks vir Boervrou-blad gestuur. “Dit is al ŉ week terug dat ek ŉ boks gekry het. Dis al so lank dat ek wou deel wat ek voel en hoe dankbaar ek is vir dit wat ek gekry het. “Soos ek elke geskenkie uitpak, besef ek net oor en oor hoe God met elkeen se hart werk. Ek het sleg gevoel om te dink iemand stuur vir my iets, maar daar is dalk iemand anders wat nog swaarder kry as ons, en soos ek uitpak, besef ek dat ons as mammas en vroue in die huis altyd heel eerste by ons behoeftes sny. Ons los liewer die week die sjampoe, want jy kan nog joune rek met ŉ bietjie water. Jy loop verby die mooi toppie in die winkel, want ousus het klere vir die skool nodig. Soos ek elke dingetjie optel en bekyk en ruik, gaan my hart uit na elkeen wat ŉ boks stuur. Elkeen wat sy hart oopmaak teenoor ŉ boervrou wat iewers afgeleë en afgesonder is van so baie dinge. Dankie dat julle almal die moeite doen om ŉ boervrou weer te laat voel ‘dis oukei, ons het jou’,” lui die brief.